Verskeie in hof vir onwettige vuurwapens, ammunisie, vetplante | Netwerk24
08 November 2020 14:50
'n Man (30) van Khayelitsha sal Maandag in die landdroshof in Khayelitsha verskyn op aanklagte van onwettige besit van 'n vuurwapen en ammunisie.
Die man is Saterdag in 'n padblokkade in Japhta K. Masemola-weg in Makhaza, Khayelitsha, deur lede van die Harare-polisiekantoor se misdaadvoorkomingseenheid in hegtenis geneem.
Volgens kol. Andrè Traut, polisiewoordvoerder, is die man se Toyota Avanza by die padblokkade deursoek. Hulle het op 'n 9 mm-pistool sonder 'n reeksnommer en ammunisie in die voertuig afgekom.
In 'n ander voorval verskyn 'n 29-jarige ook Maandag in die landdroshof in Khayelitsha op aanklagte van onwettige besit van vuurwapens en ammunisie.
Die man is Vrydag deur lede van die Valke- en blitspatrollie in hegtenis geneem.
Lede van die Valke het Vrydag beslag gelê op dié vier pistole by 'n huis in Harare, Khayelitsha. Foto: SAPD
Die polisie het Saterdagaand in 'n padblokkade in Makhaza, Khayelitsha, op die 9 mm-pistool beslag gelê. Foto: SAPD
Die polisiebeamptes het 'n wenk ontvang dat onwettige vuurwapens by 'n huis in Dibanastraat in Harare in Khayelitsha gehou word.
'n Lasbrief is bekom om die huis te deursoek. By die huis het hulle op vier 9 mm-pistole, een R5-geweer en ammunisie wat in 'n kamer versteek was, afgekom.
Die Valke het gesê die man is in hegtenis geneem en die vuurwapens waarop hulle beslag gelê het, gaan vir ballistiese toetse gestuur word om vas te stel of dit in ander misdrywe gebruik is.
In 'n onverwante voorval is vier mense, 19, 20, 23 en 50 jaar oud, Vrydagaand in Vanrhynsdorp deur lede van die Malmesbury-polisiekantoor se veediefstaleenheid en die eenheid vir bedreigde spesies in hegtenis geneem vir handel in beskermde vetplante sonder 'n permit.
Die vier mense is in 'n polisie-operasie by 'n vulstasie in Vanrhynsdorp in hegtenis geneem.
Volgens Traut het die polisie op 2 262 vetplante beslag gelê.
Die vier verskyn Maandag in die landdroshof op Vanrhynsdorp.
Die polisie het op van die vetplante by 'n vulstasie in Vanrhynsdorp in 'n polisie-operasie op beslag gelê. Foto: SAPD